CELEX: 52020PC0814
Language: sl
Date: 2020-12-17
Title: Predlog SKLEP SVETA o stališču, ki se v imenu Evropske unije izrazi na štiriinšestdesetem zasedanju Komisije ZN za droge o vključitvi substanc v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971

EVROPSKA KOMISIJA
            Bruselj, 17.12.2020
            COM(2020) 814 final
            2020/0357(NLE)
            Predlog
            SKLEP SVETA
            o stališču, ki se v imenu Evropske unije izrazi na štiriinšestdesetem zasedanju Komisije ZN za droge o vključitvi substanc v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971 
            
               
         
         
            
               OBRAZLOŽITVENI MEMORANDUM
            
            
               1.PREDMET UREJANJA PREDLOGA
            
            
               Ta predlog se nanaša na sklep o določitvi stališča, ki se v imenu Unije izrazi na 64. zasedanju Komisije ZN za droge o vključitvi substanc v tabele v okviru Enotne konvencije ZN o mamilih iz leta 1961, kakor je bila spremenjena s Protokolom iz leta 1972, in Konvencije ZN o psihotropnih substancah iz leta 1971. 64. zasedanje Komisije ZN za droge bo predvidoma potekalo od 12. do 16. aprila 2021.2.OZADJE PREDLOGA
            
            
               2.1 Enotna konvencija ZN o mamilih iz leta 1961, kakor je bila spremenjena s Protokolom iz leta 1972, in Konvencija ZN o psihotropnih substancah iz leta 1971
            
            
               Cilj Enotne konvencije Združenih narodov (v nadaljnjem besedilu: ZN) o mamilih iz leta 1961, kakor je bila spremenjena s Protokolom iz leta 1972 (v nadaljnjem besedilu: Konvencija o mamilih)
                  1
               , je boj proti zlorabi drog z usklajenimi mednarodnimi ukrepi. Obstajata dve vrsti intervencije in nadzora, ki se dopolnjujeta. Po eni strani si prizadeva omejiti posedovanje, uporabo, trgovino, distribucijo, uvoz, izvoz, izdelovanje in proizvodnjo drog izključno na medicinske in znanstvene namene. Po drugi strani gre za boj proti prometu s prepovedanimi drogami, in sicer v okviru mednarodnega sodelovanja, namenjenega odvračanju preprodajalcev drog od trgovine z drogami.
            
            
               S Konvencijo ZN o psihotropnih substancah iz leta 1971 (v nadaljnjem besedilu: Konvencija o psihotropnih substancah
                  2
               ) je vzpostavljen mednarodni sistem nadzora nad psihotropnimi substancami. Konvencija je odziv na diverzifikacijo in razširitev spektra prepovedanih drog in z njo so bile uvedene kontrole za številne sintetične droge glede na njihov potencial za zlorabo na eni strani in njihovo terapevtsko vrednost na drugi.
            
            
               Vse države članice EU so pogodbenice konvencij, pri čemer Unija ni pogodbenica. 
            
            
               2.2Komisija ZN za droge 
            
            
               Komisija ZN za droge je komisija Ekonomskega in socialnega sveta ZN, njene naloge in pristojnosti pa so med drugim določene v obeh konvencijah. Sestavljena je iz 53 držav članic ZN, ki jih izvoli Ekonomski in socialni svet ZN. Marca 2021 bo med članicami v Komisiji ZN za droge z glasovalno pravico 12 držav članic EU
                  3
               . Unija ima v Komisiji ZN za droge status opazovalke. 
            
            
               2.3Predvideni akt Komisije ZN za droge
            
            
               Komisija ZN za droge na podlagi priporočil Svetovne zdravstvene organizacije (v nadaljnjem besedilu: SZO), ki ji svetuje Strokovni odbor za odvisnost od drog, redno spreminja seznam substanc, ki je priložen konvencijama. 
            
            
               SZO je generalnemu sekretarju ZN priporočila, naj se osem od enajstih substanc, ki jih je kritično pregledal Strokovni odbor SZO za odvisnost od drog, doda v tabele konvencij. 
            
            
               Komisija ZN za droge se pozove, naj na 64. zasedanju, ki bo predvidoma potekalo od 12. do 16. aprila 2021 na Dunaju, sprejme sklepe o vključitvi teh substanc v tabele v okviru konvencij. 
            
            
               3.Stališče, ki se zastopa v imenu Unije
            
            
               Spremembe tabel konvencij neposredno vplivajo na področje uporabe prava Unije na področju nadzora nad drogami za vse države članice. Člen 1(1) Okvirnega sklepa Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami
                  4
                (v nadaljnjem besedilu: Okvirni sklep) določa, da je v tem okvirnem sklepu „prepovedana droga“ substanca, zajeta bodisi v Konvenciji o mamilih bodisi v Konvenciji o psihotropnih substancah, ter vsaka substanca, navedena v Prilogi k Okvirnemu sklepu. Okvirni sklep se zato uporablja za substance, navedene v tabelah, priloženih Konvenciji o mamilih in Konvenciji o psihotropnih substancah. Zato vse spremembe tabel, priloženih tema konvencijama, neposredno vplivajo na skupna pravila EU in spreminjajo njihovo področje uporabe v skladu s členom 3(2) Pogodbe o delovanju Evropske unije (PDEU). To velja ne glede na to, ali je bil za zadevno substanco že uveden nadzor po vsej Uniji
                  5
               .
            
            
               Za eno od enajstih substanc, ki jih je pregledal Strokovni odbor za odvisnost od drog, veljajo nadzorni ukrepi po vsej Uniji. Izotonitazen je bil vključen v opredelitev pojma „prepovedana droga“ iz Okvirnega sklepa 2004/757/PNZ
                  6
               . Evropski center za spremljanje drog in zasvojenosti z drogami intenzivno spremlja eno substanco, MDMB-4en-PINACA, ki je tudi predmet poročila o oceni tveganja. Tudi ostalih devet substanc spremlja Evropski center za spremljanje drog in zasvojenosti z drogami. 
            
            
               Predlog Komisije za stališče Unije predlaga podporo priporočilom STO, saj so ta v skladu s trenutnim stanjem znanstvenih spoznanj. Kar zadeva nove psihoaktivne substance, je vključitev teh substanc v tabele konvencij podprta tudi z informacijami iz evropske podatkovne zbirke o novih drogah Evropskega centra za spremljanje drog in zasvojenosti z drogami. 
            
            
               Svet bi moral določiti stališče Unije za zasedanje Komisije ZN za droge, kadar se skliče, da se sprejme odločitev o vključitvi substanc v tabele. To stališče bi morale zaradi omejitev, ki jih prinaša status Unije kot opazovalke, izraziti države članice, ki bodo marca 2021 članice Komisije ZN za droge, pri čemer nastopijo skupaj v interesu Unije v okviru Komisije ZN za droge. Unija ni pogodbenica teh konvencij, vendar ima izključno pristojnost na tem področju.
            
            
               Zato Komisija predlaga stališče Unije, ki ga v imenu Evropske unije izrazijo države članice, ki bodo marca 2021 članice Komisije ZN za droge, na 64. zasedanju Komisije ZN za droge o vključitvi substanc v tabele v okviru Konvencije o mamilih in Konvencije o psihotropnih substancah. Komisija tokrat petič predstavlja takšen predlog za stališče Unije
                  7
               . Svet je sprejel stališča Unije
                  8
               , kar je EU omogočilo enotno nastopanje na prejšnjih zasedanjih Komisije ZN za droge v zvezi z vključitvijo substanc v tabele na mednarodni ravni, saj so države članice, ki sodelujejo v Komisiji ZN za droge, v skladu s sprejetim stališčem Unije glasovale za vključitev substanc v tabele.
            
         
         
            
               4.PRAVNA PODLAGA
            
            
               4.1Postopkovna pravna podlaga
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma.“
            
            
               Člen 218(9) PDEU se uporablja ne glede na to, ali je Unija članica organa ali pogodbenica sporazuma
                  9
               . Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, ki urejajo zadevni organ. Vključuje tudi instrumente, ki nimajo zavezujočega učinka v mednarodnem pravu, vendar „lahko odločilno vplivajo na vsebino ureditve, ki jo sprejme zakonodajalec Unije“
                  10
               .
            
            
               Komisija ZN za droge je glede na to, da je organ, ustanovljen s strani Ekonomskega in socialnega sveta ZN – organa Združenih narodov, ki so mu dodeljene posebne naloge v okviru Konvencije o mamilih in Konvencije o psihotropnih substancah, v smislu tega člena „organ, ustanovljen s sporazumom“.
            
            
               Sklepi Komisije ZN za droge o vključitvi v tabele so „akti s pravnim učinkom“ v smislu člena 218(9) PDEU. V skladu s Konvencijo o mamilih in Konvencijo o psihotropnih substancah so sklepi Komisije ZN za droge samodejno zavezujoči, razen če pogodbenica ne predloži sklepa za pregled Ekonomskemu in socialnemu svetu ZN v ustreznem roku
                  11
               . Sklepi Ekonomskega in socialnega sveta ZN v zvezi s tem so dokončni. Sklepi Komisije ZN za droge o vključitvi v tabele imajo tudi pravne učinke v pravnem redu EU v skladu s pravom Unije, saj lahko odločilno vplivajo na vsebino zakonodaje EU, na primer Okvirni sklep Sveta 2004/757/PNZ. Spremembe tabel Konvencij neposredno vplivajo na področje uporabe tega pravnega akta EU.
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2Materialna pravna podlaga
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. 
            
            
               Glavni cilj in vsebina predvidenega akta se nanašata na nedovoljen promet s prepovedanimi drogami.
            
            
               Zato je materialna pravna podlaga predlaganega sklepa člen 83(1) PDEU, ki opredeljuje nedovoljen promet s prepovedanimi drogami kot eno od oblik kriminala s posebnimi čezmejnimi posledicami ter pooblašča Evropski parlament in Svet, da določita minimalna pravila glede opredelitve kaznivih dejanj in sankcij na področju nedovoljenega prometa s prepovedanimi drogami. 
            
            
               4.3Načelo neobveznega sodelovanja
            
            
               Za Dansko je zavezujoč Okvirni sklep Sveta 2004/757/PNZ, kakor se uporablja do 21. novembra 2018 in ki v členu 1 določa, da „prepovedane droge“ pomenijo vse substance, zajete bodisi v Konvenciji o mamilih bodisi v Konvenciji o psihotropnih substancah. 
            
            
               Ker sklepi Komisije ZN za droge o vključitvi v tabele vplivajo na skupna pravila na področju nedovoljenega prometa s prepovedanimi drogami, ki so za Dansko zavezujoča, Danska sodeluje pri sprejetju sklepa Sveta o določitvi stališča, ki se zastopa v imenu Unije ob sprejetju takšnih sklepov o vključitvi v tabele.
            
            
               4.4Zaključek
            
            
               Pravna podlaga za ta predlog je člen 83(1) PDEU v povezavi s členom 218(9) PDEU.
            
            
               5.PRORAČUNSKE POSLEDICE
            
            
               Proračunskih posledic ni.
            
            
               2020/0357 (NLE)
            
         
         
            
               Predlog
            
            
               SKLEP SVETA
            
            
               o stališču, ki se v imenu Evropske unije izrazi na štiriinšestdesetem zasedanju Komisije ZN za droge o vključitvi substanc v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971 
               
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 83(1) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Enotna konvencija Združenih narodov (v nadaljnjem besedilu: ZN) o mamilih iz leta 1961, kakor je bila spremenjena s Protokolom iz leta 1972
                  12
                (v nadaljnjem besedilu: Konvencija o mamilih), je začela veljati 8. avgusta 1975. 
            
            
               (2)V skladu s členom 3 Konvencije o mamilih se lahko Komisija ZN za droge odloči, da v tabele iz navedene konvencije doda nove substance. Tabele lahko spreminja samo v skladu s priporočili Svetovne zdravstvene organizacije (v nadaljnjem besedilu: SZO), lahko pa se tudi odloči, da sprememb, ki jih priporoča SZO, ne bo uveljavila.
            
            
               (3)Konvencija ZN o psihotropnih substancah iz leta 1971 (v nadaljnjem besedilu: Konvencija o psihotropnih substancah)
                  13
                je začela veljati 16. avgusta 1976.
            
            
               (4)V skladu s členom 2 Konvencije o psihotropnih substancah se lahko Komisija ZN za droge na podlagi priporočil SZO odloči, da v tabele iz navedene konvencije doda substance ali da jih iz njih črta. Ima široka diskrecijska pooblastila, v okviru katerih lahko upošteva gospodarske, socialne, pravne, upravne in druge dejavnike, ne sme pa ravnati samovoljno. 
            
            
               (5)Spremembe tabel obeh konvencij neposredno vplivajo na področje uporabe prava Unije na področju nadzora nad drogami. Okvirni sklep Sveta 2004/757/PNZ
                  14
                se uporablja za substance, navedene v tabelah, priloženih tema konvencijama. Zato vse spremembe tabel, priloženih konvencijama, neposredno vplivajo na skupna pravila Unije in spreminjajo njihovo področje uporabe v skladu s členom 3(2) Pogodbe o delovanju Evropske unije.
            
            
               (6)Komisija ZN za droge bo na štiriinšestdesetem zasedanju, ki bo predvidoma potekalo od 12. do 16. aprila 2021 na Dunaju, sprejela sklepe glede vključitve osmih novih substanc v tabele konvencij ZN. 
            
            
               (7)Unija ni pogodbenica Konvencije o mamilih in Konvencije o psihotropnih substancah. Ima status opazovalke brez volilne pravice v Komisiji ZN za droge, v kateri bo imelo marca 2021 dvanajst držav članic glasovalno pravico
                  15
               . Zato bi moral Svet te države članice pooblastiti, da izrazijo stališče Unije o vključitvi substanc v tabele v okviru Konvencije o mamilih in Konvencije o psihotropnih substancah, saj odločitve o dodajanju novih substanc v tabele konvencij spadajo v izključno pristojnost Unije. 
            
            
               (8)SZO je priporočila, naj se ena nova substanca doda v Tabelo I Konvencije o mamilih, štiri nove substance v Tabelo II in tri nove substance v Tabelo IV Konvencije o psihotropnih substancah.
            
            
               (9)Vse substance, ki jih je pregledal Strokovni odbor SZO za odvisnost od drog (v nadaljnjem besedilu: Strokovni odbor) in za katere je SZO priporočila vključitev v tabele, spremlja Evropski center za spremljanje drog in zasvojenosti z drogami kot nove psihoaktivne substance pod pogoji iz Uredbe (ES) št. 1920/2006 Evropskega parlamenta in Sveta
                  16
               . 
            
            
               (10)Glede na oceno Strokovnega odbora je izotonitazen (kemijsko ime: N, N-dietil-2-[[4-(1-metiletoksi)fenil]metil]-5-nitro-1H-benzimidazol -1-etanamin) sintetični opioidni analgetik in je tesno povezan z etonitazenom in klonitazenom, ki sta pod mednarodnim nadzorom v skladu s Konvencijo o mamilih iz leta 1961. Izotonitazen nima nobene terapevtske uporabe in ni pridobil dovoljenja za promet kot zdravilo. Obstajajo zadostni dokazi, da se izotonitazen zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvedbo mednarodnega nadzora za to substanco. Zato SZO priporoča, da se izotonitazen uvrsti v Tabelo I Konvencije o mamilih.
            
            
               (11)Izotonitazen je bil na podlagi Delegirane direktive Komisije
                  17
                vključen v opredelitev pojma „prepovedana droga“ iz Okvirnega sklepa 2004/757/PNZ. 
            
            
               (12)Zato bi morale države članice zastopati stališče, da se izotonitazen doda v Tabelo I Konvencije o mamilih.
            
            
               (13)Glede na oceno Strokovnega odbora je MDMB-4en-PINACA (kemijsko ime: metil 3,3-dimetil-2-(1-(pent-4-en-1-il)-1H-indazol-3-karboksamido)butanoat) sintetični kanabinoid. MDMB-4en-PINACA nima nobene terapevtske uporabe in ni pridobil dovoljenja za promet kot zdravilo. Obstajajo zadostni dokazi, da se MDMB-4en-PINACA zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvedbo mednarodnega nadzora za to substanco. Zato SZO priporoča, da se MDMB-4en-PINACA uvrsti v Tabelo II Konvencije o psihotropnih substancah.
            
         
         
            
               (14)MDMB-4en-PINACA je bil odkrit v dvajsetih državah članicah in je pod nadzorom v štirinajstih državah članicah. Povezan je z devetimi smrtnimi primeri in z enajstimi zastrupitvami brez smrtnega izida. MDMB-4en-PINACA je trenutno predmet podrobne preiskave, na podlagi katere bo  Evropski center za spremljanje drog in zasvojenosti z drogami pripravil poročilo o oceni tveganja.
            
            
               (15)Zato bi morale države članice zastopati stališče, da se MDMB-4en-PINACA doda v Tabelo II Konvencije o psihotropnih substancah.
            
            
               (16)Glede na oceno Strokovnega odbora je CUMYL-PeGACLONE (kemijsko ime: 2-(1-metil-1-fenil-etil)-5-pentil-pirido[4,3-b]indol-1-on) sintetični kanabinoid. Zdi se, da CUMYL-PeGACLONE nima dovoljenja za terapevtsko uporabo in ni pridobil dovoljenja za promet kot zdravilo. Obstajajo zadostni dokazi, da se CUMYL-PeGACLONE zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvedbo mednarodnega nadzora za to substanco. Zato SZO priporoča, da se CUMYL-PeGACLONE uvrsti v Tabelo II Konvencije o psihotropnih substancah.
            
            
               (17)CUMYL-PeGACLONE je bil odkrit v enajstih državah članicah in je pod nadzorom v vsaj petih državah članicah. Povezan je z vsaj tremi smrtnimi primeri in je bil odkrit v šestih bioloških vzorcih, povezanih z resnimi neželenimi dogodki.
            
            
               (18)Zato bi morale države članice zastopati stališče, da se CUMYL-PeGACLONE doda v Tabelo II Konvencije o psihotropnih substancah.
            
            
               (19)Glede na oceno Strokovnega odbora je flubromazolam (kemijsko ime: 8-bromo-6-​(2-fluorofenil)-1-metil-4H-[1,​2,4]triazolo[4,3-a]​[1,4]​benzodiazepin) substanca vrste benzodiazepin. Flubromazolam je bil raziskan zaradi njegovega učinka na premagovanje anksioznosti ter zaradi zmanjšanih sedativnih, hipnotičnih in ataktičnih stranskih učinkov, vendar se zdi, da nima dovoljenja za terapevtsko uporabo in dovoljenja za promet kot zdravilo. Obstajajo zadostni dokazi, da se flubromazolam zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvedbo mednarodnega nadzora za to substanco. Zato SZO priporoča, da se flubromazolam uvrsti v Tabelo IV Konvencije o psihotropnih substancah.
            
            
               (20)Flubromazolam je bil odkrit v petnajstih državah članicah in je pod nadzorom v vsaj sedmih državah članicah. Povezan je z vsaj dvema smrtnima primeroma in sedmimi zastrupitvami brez smrtnega izida, odkrit pa je bil tudi v 44 bioloških vzorcih, povezanih s smrtnimi primeri.  
            
            
               (21)Zato bi morale države članice zastopati stališče, da se flubromazolam doda v Tabelo IV Konvencije o psihotropnih substancah.
            
            
               (22)Glede na oceno Strokovnega odbora je klonazolam (imenovan tudi klonitrazolam; kemijsko ime: 6-(2-klorofenil)-1-metil-8-nitro- 4H-[1,2,4]triazolo[4,3-a][1,4]benzodiazepin) substanca vrste benzodiazepin. Zdi se, da klonazolam nima dovoljenja za terapevtsko uporabo in ni pridobil dovoljenja za promet kot zdravilo. Obstajajo zadostni dokazi, da se klonazolam zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvedbo mednarodnega nadzora za to substanco. Zato SZO priporoča, da se klonazolam uvrsti v Tabelo IV Konvencije o psihotropnih substancah.
            
            
               (23)Klonazolam je bil odkrit v petnajstih državah članicah in je pod nadzorom v vsaj štirih državah članicah. Povezan je z vsaj dvema smrtnima primeroma in petimi zastrupitvami brez smrtnega izida.  
            
            
               (24)Zato bi morale države članice zastopati stališče, da se klonazolam doda v Tabelo IV Konvencije o psihotropnih substancah.
            
            
               (25)Glede na oceno Strokovnega odbora je diklazepam (imenovan tudi Ro 5-3448; kemijsko ime: 7-kloro-5-(2-klorofenil)-1-metil-1,3-dihidro-2H-1,4-benzodiazepin-2-on) substanca vrste benzodiazepin. Zdi se, da diklazepam nima dovoljenja za terapevtsko uporabo in ni pridobil dovoljenja za promet kot zdravilo. Obstajajo zadostni dokazi, da se diklazepam zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvedbo mednarodnega nadzora za to substanco. Zato SZO priporoča, da se diklazepam uvrsti v Tabelo IV Konvencije o psihotropnih substancah.
            
            
               (26)Diklazepam je bil odkrit v šestnajstih državah članicah in je pod nadzorom v vsaj osmih državah članicah. Povezan je z dvema smrtnima primeroma, odkrit pa je bil tudi v osmih bioloških vzorcih, povezanih s smrtnimi primeri.  
            
            
               (27)Zato bi morale države članice zastopati stališče, da se diklazepam doda v Tabelo IV Konvencije o psihotropnih substancah.
            
            
               (28)Glede na oceno Strokovnega odbora je 3-MeO-PCP (kemijsko ime: 1-[1-(3-metoksifenil)cikloheksil]piperidin) disociativna substanca. Zdi se, da 3-MeO-PCP nima dovoljenja za terapevtsko uporabo in ni pridobil dovoljenja za promet kot zdravilo. Obstajajo zadostni dokazi, da se 3-MeO-PCP zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvedbo mednarodnega nadzora za to substanco. Zato SZO priporoča, da se 3-MeO-PCP uvrsti v Tabelo II Konvencije o psihotropnih substancah.
            
            
               (29) 3-MeO-PCP je bil odkrit v osemnajstih državah članicah in je pod nadzorom v vsaj osmih državah članicah. Povezan je z vsaj sedmimi smrtnimi primeri in petimi zastrupitvami brez smrtnega izida. odkrit pa je bil tudi v osemnajstih bioloških vzorcih, povezanih z resnimi neželenimi dogodki. 
            
            
               (30)Zato bi morale države članice zastopati stališče, da se 3-MeO-PCP doda v Tabelo II Konvencije o psihotropnih substancah.
            
            
               (31)Glede na oceno Strokovnega odbora je difenidin (kemijsko ime: 1-(1,2-difeniletil)piperidin) disociativna substanca. Zdi se, da difenidin nima dovoljenja za terapevtsko uporabo in ni pridobil dovoljenja za promet kot zdravilo. Obstajajo zadostni dokazi, da se difenidin zlorablja ali da je verjetno, da se zlorablja, in lahko pomeni javni zdravstveni in družbeni problem, kar upravičuje uvedbo mednarodnega nadzora za to substanco. Zato SZO priporoča, da se difenidin uvrsti v Tabelo II Konvencije o psihotropnih substancah.
            
            
               (32)Difenidin je bil odkrit v sedemnajstih državah članicah in je pod nadzorom v vsaj osmih državah članicah. Povezan je bil z vsaj dvema zastrupitvama brez smrtnega izida in je bil odkrit v petih bioloških vzorcih, povezanih z resnimi neželenimi dogodki. 
            
            
               (33)Zato bi morale države članice zastopati stališče, da se difenidin doda v Tabelo II Konvencije o psihotropnih substancah.
            
         
         
            
               (34)Primerno je določiti stališče, ki se zastopa v imenu Unije v Komisiji ZN za droge, saj bodo sklepi o različnih sklepih o vključitvi v tabele v zvezi z osmimi substancami lahko odločilno vplivali na vsebino prava Unije, na primer na Okvirni sklep 2004/757/PNZ.
            
            
               (35)Stališče Unije izrazijo države članice, ki so članice Komisije ZN za droge, pri čemer nastopijo skupaj.
            
            
               (36)Okvirni sklep 2004/757/PNZ, kakor velja do 21. novembra 2018, je za Dansko zavezujoč, zato Danska sodeluje pri sprejetju in uporabi tega sklepa.
            
            
               (37)Okvirni sklep 2004/757/PNZ je za Irsko zavezujoč, zato Irska sodeluje pri sprejetju in uporabi tega sklepa –
            
            
               SPREJEL NASLEDNJI SKLEP: 
            
            
               Člen 1
            
            
               Stališče, ki ga v imenu Unije zastopajo države članice na štiriinšestdesetem zasedanju Komisije ZN za droge od 12. do 16. aprila 2021, ko naj bi navedeni organ sprejel sklepe o vključitvi dodatnih substanc v tabele Enotne konvencije Združenih narodov o mamilih iz leta 1961, kakor je bila spremenjena s Protokolom iz leta 1972, in Konvencije Združenih narodov o psihotropnih substancah iz leta 1971, je določeno v Prilogi k temu sklepu.
            
            
               Člen 2
            
            
               Stališče iz člena 1 izrazijo države članice, ki so članice Komisije ZN za droge, pri čemer nastopijo skupaj.
            
            
               Člen 3 
            
            
               Ta sklep je naslovljen na države članice v skladu s Pogodbama.
            
            
               V Bruslju,
            
            
               
                     
                        Za Svet
               
               
                     Predsednik
               
            
         
         
            
                  
                     (1)
                  
                        Zbirka pogodb Združenih narodov, zvezek 978, št. 14152.
               
               
                  
                     (2)
                  
                        Zbirka pogodb Združenih narodov, zvezek 1019, št. 14956.
               
               
                  
                     (3)
                  
                        Avstrija, Belgija, Češka, Francija, Hrvaška, Italija, Madžarska, Nemčija, Nizozemska, Poljska, Španija in Švedska.
               
               
                  
                     (4)
                  
                        UL L 335, 11.11.2004, str. 8, kakor je bil spremenjen z Direktivo (EU) 2017/2103 Evropskega parlamenta in Sveta z dne 15. novembra 2017 o spremembi Okvirnega sklepa Sveta 2004/757/PNZ zaradi vključitve novih psihoaktivnih snovi v opredelitev pojma „prepovedana droga“ in razveljavitvi Sklepa Sveta 2005/387/PNZ (UL L 305, 21.11.2017, str. 12). 
               
               
                  
                     (5)
                  
                        Glej Prilogo k Okvirnemu sklepu.  
               
               
                  
                     (6)
                  
                        Delegirana direktiva Komisije (EU) 2020/1687 z dne 2. septembra 2020 o spremembi Priloge k Okvirnemu sklepu Sveta 2004/757/PNZ v zvezi z vključitvijo nove psihoaktivne snovi N,N-dietil-2-[[4-(1-metiletoksi)fenil]metil]-5-nitro-1H-benzimidazol-1-etanamin (izotonitazen) v opredelitev pojma „prepovedana droga“, UL L 379, 13.11.2020, str. 55.
               
               
                  
                     (7)
                  
                        COM(2017) 72 final; COM(2018) 31 final; COM(2018) 862 final; COM(2019) 631 final. 
               
               
                  
                     (8)
                  
                        Svet jih je sprejel 7. marca 2017, 27. februarja 2018, 5. marca 2019 oziroma 11. februarja 2020.
               
               
                  
                     (9)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točka 64. 
               
               
                  
                     (10)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točke 61 do 64. 
               
               
                  
                     (11)
                  
                        Člen 3(7) Konvencije o mamilih, člen 2(7) Konvencije o psihotropnih substancah.
               
               
                  
                     (12)
                  
                        Zbirka pogodb Združenih narodov, zvezek 978, št. 14152.
               
               
                  
                     (13)
                  
                        Zbirka pogodb Združenih narodov, zvezek 1019, št. 14956.
               
               
                  
                     (14)
                  
                        Okvirni sklep Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami (UL L 335, 11.11.2004, str. 8).
               
               
                  
                     (15)
                  
                        Avstrija, Belgija, Češka, Francija, Hrvaška, Italija, Madžarska, Nemčija, Nizozemska, Poljska, Španija in Švedska.
               
               
                  
                     (16)
                  
                        Uredba (ES) št. 1920/2006 Evropskega parlamenta in Sveta z dne 12. decembra 2006 o Evropskem centru za spremljanje drog in zasvojenosti z drogami (UL L 376, 27.12.2006, str. 1).
               
               
                  
                     (17)
                  
                        Delegirana direktiva Komisije (EU) 2020/1687 z dne 2. septembra 2020 o spremembi Priloge k Okvirnemu sklepu Sveta 2004/757/PNZ v zvezi z vključitvijo nove psihoaktivne snovi N,N-dietil-2-[[4-(1-metiletoksi)fenil]metil]-5-nitro-1H-benzimidazol-1-etanamin (izotonitazen) v opredelitev pojma „prepovedana droga“, C(2020) 5897 final, UL L 379, 13.11.2020, str. 55.
               
            
      
    ---documentbreak--- 
      
         
               EVROPSKA KOMISIJA
            Bruselj, 17.12.2020
            COM(2020) 814 final
            PRILOGA
            k
            predlogu sklepa Sveta
            o stališču, ki se v imenu Evropske unije izrazi na štiriinšestdesetem zasedanju Komisije ZN za droge o vključitvi substanc v tabele v okviru Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971 
            
               
         
         
            
               PRILOGA 
            
            
            
               Stališče, ki ga izrazijo države članice, ki so članice Komisije ZN za droge, pri čemer nastopijo skupaj v interesu Unije, na štiriinšestdesetem zasedanju Komisije ZN za droge od 12. do 16. aprila 2021 v zvezi s spremembami področja nadzora substanc:
            
            
            
               (1)izotonitazen je treba vključiti v Tabelo I Konvencije o mamilih;
            
            
               (2)MDMB-4en-PINACA je treba vključiti v Tabelo II Konvencije o psihotropnih substancah;
            
            
               (3)CUMYL-PeGACLONE je treba vključiti v Tabelo II Konvencije o psihotropnih substancah;
            
            
               (4)flubromazolam je treba vključiti v Tabelo IV Konvencije o psihotropnih substancah;
            
            
               (5)klonazolam je treba vključiti v Tabelo IV Konvencije o psihotropnih substancah;
            
            
               (6)diklazepam je treba vključiti v Tabelo IV Konvencije o psihotropnih substancah;
            
            
               (7)3-MeO-PCP je treba vključiti v Tabelo II Konvencije o psihotropnih substancah;
            
            
               (8)difenidin je treba vključiti v Tabelo II Konvencije o psihotropnih substancah.